
ועדת הפנים ואיכות הסביבה

10.1.2007

הכנסת השבע-עשרה






נוסח לא מתוקן

מושב שני
פרוטוקול מס' 91

מישיבת ועדת הפנים והגנת הסביבה

יום רביעי, כ' בטבת תשס"ז (10 בינואר 2007), שעה 9:30

סדר היום:
צו הכניסה לישראל (פטור תושבי רצועת עזה) (הוראת שעה) (תיקון), התשס"ז-2006.

נכחו:
חברי הוועדה:

ג'אלב מג'אדלה – היו"ר

יצחק אהרונוביץ

טלב אלסאנע

יוסי ביילין

מרינה סולודקין

מוזמנים:
ששי קציר 


- מנהל מינהל האוכלוסין, משרד הפנים

עו"ד דניאל סלומון 

- יועמ"ש של מינהל האוכלוסין, משרד הפנים

עו"ד אביטל שטרנברג
- מחלקת חקיקה, משרד המשפטים

רינת גלבוע 


- מתמחה במשרד המשפטים

בצלאל טרייבר

- ראש מנהלת המעברים, משרד הביטחון

אורי זינגר


- ר' ענף אג"ם, מת"ק עזה (מנהלת תיאום וקישור), מתפ"ש,





  משרד הביטחון

יחזקאל לביא

- יועץ הוועדה

ייעוץ משפטי:
עידו בן-יצחק 

מנהלת הוועדה:
יפה שפירא

רשמת פרלמנטרית:


תמר פוליבוי

צו הכניסה לישראל (פטור תושבי רצועת עזה) (הוראת שעה) (תיקון), התשס"ז-2006

היו"ר גאלב מג'אדלה:

אני פותח את הישיבה. ששי, אתם מבקשים להתייעץ אתנו, לא את האישור שלנו.  מה עם נציגי המשרד לביטחון פנים?

יפה שפירא:

הם קיבלו את המכתב, אבל הם אמרו שהם רק מבצעים. הם דיברו עם ששי. 

ששי קציר:

הצעתי להם שיגיעו, אבל אני לא יכול לכפות זאת עליהם. 

היו"ר ג'אלב מג'אדלה:

הוא רצה לקבל תגבור מהממשלה, לא רק ממשרד הביטחון, אלא גם מהמשרד לביטחון פנים.

ששי קציר:

בעקבות ביטול הממשל הצבאי בשנה שעברה, הכרזנו על מעברי הרצועה כמעברי גבול על פי חוק הכניסה לישראל. בחוק, מי שעובר במעבר גבול, מחויב לעבור במסמכים שנקבעו בחוק, קרי: דרכון ואשרה מתאימה. החוק גם מאפשר לשר הפנים לפטור קבוצה כזאת או אחרת ממעבר עם דרכון ולאפשר מעבר בהיתר ששר הפנים קובע. 


במעבר ארז, שהוא מעבר גבול - ועל זה אנחנו מדברים בצו של שר הפנים - אנחנו פוטרים את תושבי רצועת עזה ממעבר עם דרכון בארז ובאשרה מתאימה ומאפשרים להם לעבור במעבר ארז עם היתר מיוחד שאנחנו משתמשים בו היום. 


בסופו של דבר, המעבר עם היתר קל יותר לאוכלוסייה, כי הוא לא מחייב את כל תהליך קבלת הדרכונים ברשות הפלסטינית. למעשה, כל מי שעובר היום, אנחנו מאפשרים לו היום לעבור עם היתר. אלה אותם אנשים שמבקשים להגיע ליהודה ושומרון, לקבל טיפול רפואי בארץ, להיכנס לעבודה או כל מטרה אחרת. 


אנחנו מבקשים להאריך את התוקף של הצו, ובאמצעותו להמשיך לאפשר לתושבי הרצועה להיכנס להסדר הזה, ולא להסדר של דרכונים ואשרות. אני חושב שההסדרים של אשרות דווקא יכבידו ולא יקלו על האוכלוסייה. 

יוסי ביילין:

על איזה מספרים מדובר היום בערך?

בצלאל טרייבר:

בסביבות 400 ליום. 

יוסי ביילין:

כולל אנשי עסקים?

בצלאל טרייבר:

כולל הכל, בינתיים המספר הולך וגדל ויגיע ל-600. 

היו"ר ג'אלב מג'אדלה:

האם זה כולל מסחר, טיפול רפואי והכל?

ששי קציר:
אם מבחינה ביטחונית יהיה גם מצב שיוכלו להרחיב את כניסת העובדים, יהיו מספרים הרבה יותר גדולים. 

היו"ר ג'אלב מג'אדלה:
אין עכשיו עובדים?

ששי קציר:
אני חושב שיש מעטים. 

בצלאל טרייבר:

יש רק סוחרים. יש הרבה פעולות אחרות, כמו איחוד משפחות. 

ששי קציר:

 יש גם ביקורים. 

היו"ר גאלב מג'אדלה:

אין יציאה מעזה למטרת ביקורים. 

ששי קציר:

 יש ביקורי משפחות בבתי הכלא. בחג האחרון לנוצרים ולישראלים בחג האחרון - - - 

היו"ר ג'אלב מג'אדלה:

לישראלים בחג כן. 

יוסי ביילין:

 יש כל כך הרבה נוצרים בעזה?

ששי קציר:

יש שם עדה לא גדולה. 

היו"ר ג'אלב מג'אדלה:

אבל לא יצא אף מוסלמי מעזה לישראל לרגל החג, אלא רק להפך מישראל לעזה בצורה מאורגנת. בת דודה שלי שרצתה לבקר את הוריה לא יכולה הייתה להיכנס. 

טלב אלסאנע:


אחרי החג זה אפשרי. 

היו"ר גאלב מג'אדלה:

בחג לא יצא מעזה אף פלסטיני לישראל לרגל החג, כי היה איסור. 

יצחק אהרונוביץ:

האם כל שנה אתם באים לחדש את תוקף הוראת השעה?

קריאה:

זאת פעם שנייה. 

יוסי ביילין:

לדעתי, זאת פעם ראשונה מאז הפינוי. 

היו"ר גאלב מג'אדלה:

מאז הפינוי ולרגל המצב שנוצר, עוד לא יודעים איך לקבע את זה בדרך קבע, כי זה שונה מהגדה המערבית. מאז הפינוי הם באים להוראת שעה לתקופה. 

יצחק אהרונוביץ:

 אתה אומר שמבחינת התקנות או מבחינת ההיתרים הקיימים היום זה עדיף?

ששי קציר:

בוודאי. אני אתן לך דוגמה. אם עכשיו מגיעה בקשה בשעה 22:00 לפינוי רפואי או לנסיעה דחופה כלשהי, למעשה אתה צריך לעבור עם דרכון. אם לאותו אדם אין דרכון, צריך למצוא סידור להוציא אותו ולהכניס אותו פנימה לישראל. ההיתר הזה לא מחייב סידור מוקדם. 

יצחק אהרונוביץ:

מה אתם מתכוונים לעשות בשנה הבאה? האם עוד שנה תבואו שוב?

ששי קציר:

 אני מניח שכן. 

יוסי ביילין:

 חבר הכנסת אהרונוביץ אומר שהיינו צריכים לעודד אותם להשיג דרכונים, לכאורה, אבל אין לך שום כלי להבטיח את זה, אלא אם כן אתה מאיים עליהם שאחרת הם לא ייכנסו בעוד זמן כלשהו. הוא לא יכול לכפות עליהם להוציא דרכונים. אין להם דרכונים, הם לא נוסעים לחוץ לארץ. סביר להניח של-90% אין דרכונים. 

יצחק אהרונוביץ:

בעיקר כשמדובר באנשים שנכנסים ויוצאים. 

יוסי ביילין:

אם מישהו נפצע או צריך טיפול בישראל ואין לו דרכון, מה הוא יעשה?

ששי קציר:

חשוב לבדוק האם ההסדר פוגע באנשים. התשובה היא לא, ואני אומר שההסדר שאנחנו מציעים עכשיו אפילו מקל עליהם את המעבר. 

יוסי ביילין:

ברור. 

היו"ר גאלב מג'אדלה:

גם לא בידינו הכל - - -

יוסי ביילין:

הרי אמרו שזה פינוי, אמרו שזאת מדינה אחרת ואמרו שיש מעברים בינלאומיים. 

יצחק אהרונוביץ:

בואו נמסד את זה. 

היו"ר גאלב מג'אדלה:

למה ששי קציר נמצא פה? הוא עבר מהצבא למערכת אזרחית במשרד הפנים.  

יצחק אהרונוביץ:

בואו נלך לשלב נוסף, למעבר בינלאומי. 

אביטל שטרנברג:

זה מוגדר כמעבר בינלאומי. 

יצחק אהרונוביץ:

אם זה מוגדר, בואו נלך על דרכון. 

יחזקאל לביא:

אבל אין להם דרכונים. 

היו"ר ג'אלב מג'אדלה:

חבר הכנסת יצחק אהרונוביץ, זה לא תלוי רק בנו. אנחנו לא מנפיקים להם דרכונים. אנחנו רוצים לתת פתרון למצב, שלא תלוי בנו. 

יוסי ביילין:

האם אפשר לעודד בעלי דרכונים? האם אפשר לעודד מי שכן מוציא דרכון, בכך שיאפשרו לו לעבור יותר מהר? 

היו"ר גאלב מג'אדלה:

מסלול ירוק. 

יוסי ביילין:

אולי אפשר לתת תמריץ למי שכן מוציא דרכון, כי זאת הייתה המטרה של המחוקק או של הממשלה מלכתחילה, והיא לא עמדה בזה. 

היו"ר גאלב מג'אדלה:

זה ברמת מדיניות. 

יוסי ביילין:

איך אפשר לעודד בעלי דרכונים?

יחזקאל לביא:

חבר הכנסת ביילין, ברגע שיונפקו להם דרכונים על ידי איזשהו אורגן, הם יצטרכו לקבל חותמת בדרכון של מדינת ישראל, ואחר כך כשייסעו למדינות ערב, כניסה אליהן עם חותמת ישראלית בדרכון תהווה בעיה. אני לא מאמין שהמדינה תסכים ללכת על דף נלווה בדרכון, כי זה דבר שלא כל כך מקובל בחוק הבינלאומי. 

אביטל שטרנברג:

דף נלווה זה בדיוק כמו ההיתרים שיש היום. 

יחזקאל לביא:

אבל היום זה לא בדרכון. גם אם יש לכאורה דרכון לאדם הזה, הוא לא צריך להציג דרכון בנקודת המעבר הזאת, שהיא נקודת כניסה לישראל, אלא הוא נכנס באמצעות ההיתר, וזה פוטר אותו מהבעיה של חותמת בדרכון כשיגיע למדינת ערב אחרת.

עידו בן-יצחק:

מה לגבי אדם בעל אזרחות לא ישראלית ולא פלסטינית שעובר במעבר ארז? האם מחתימים לו את הדרכון?

ששי קציר:

קודם כל, הוא מחויב לעבור עם דרכון. אם אזרח בריטי הגיע ממצרים, נכנס בעזה ועכשיו רוצה להגיע לתל אביב, אני מתייחס אליו כמו אזרח בריטי שהגיע לנתב"ג, כי ההסדר הזה הוא הסדר מיוחד לאוכלוסיה הפלסטינית, לא לזרים. 

עידו בן-יצחק:

כלומר המעבר מתפקד כמעבר גבול. 

ששי קציר:

 לפני זה בקרת הגבול הייתה במעטפת ברפיח, ופה ארז זאת המעטפת. 

בצלאל טרייבר:

זאת המעטפת לצורכי בקרת ההיתר, לא לצורכי סחורות, כי לצורכי סחורות נשארה המעטפת ברפיח. 

יצחק אהרונוביץ:

 מה קורה אם אנחנו לא מאשרים?

אביטל שטרנברג:

זה לא אישור, זאת התייעצות. 

היו"ר גאלב מג'אדלה:

חבר הכנסת אהרונוביץ, לפני שהגעת הסבתי את תשומת לב חברי הכנסת לכך שזה נושא להתייעצות, לא לאישור. 

יוסי ביילין:

לא יעלה על הדעת ששר הפנים יתעלם מאתנו...

עידו בן-יצחק:

בפעם שעברה הוא הציע הארכה של שנה, אך הוועדה המליצה להאריך רק בחצי שנה, והוא קיבל את ההמלצה הזאת. 

יוסי ביילין:

כעת הבנתי למה זאת פעם שנייה. 

היו"ר גאלב מג'אדלה:

שמענו אתכם ואכן התייעצתם אתנו. אנחנו מודים לכם. הישיבה נעולה. 

הישיבה ננעלה בשעה  10:10

